**Studenac na novoj ekološkoj akciji donirao dodatnih 15 tisuća eura partnerskim udrugama**

*Uz novu potporu lokalnim udrugama koje brinu o zaštiti okoliša, u sklopu programa „Korak bliže prirodi“ zaposlenici Studenca, udruga i Hrvatskih šuma posadili su 250 borova na opožarenom području kod Segeta*

**Omiš, 10. studenoga 2025. –** U sklopu svog društveno odgovornog programa „Korak bliže prirodi“, Studenac je u suradnji s Hrvatskim šumama organizirao veliku akciju pošumljavanja područja kod kampa Medena, nedaleko od Segeta. Riječ je o dijelu šume koji je početkom godine stradao u požaru, a zajedničkom sadnjom 250 sadnica borova, 50-ak zaposlenika Studenca i partneri projekta dali su doprinos obnovi šumskog ekosustava i stvaranju nove, zelene oaze.

Ova je aktivnost ujedno bila prilika da se uruče i donacije trima udrugama koje su partneri Studencu u brojnim okolišnim inicijativama koje se odvijaju unutar programa „Korak bliže prirodi“ – Udruzi Zeleni Osijek, Udruzi OSMICA iz Karlovca te Udruzi Impact iz Metkovića. Svaka od njih primila je donaciju u iznosu od pet tisuća eura drugu godinu zaredom, čime je ukupno dodijeljeno 30 tisuća eura za projekte koji doprinose zaštiti prirode, edukaciji djece i mladih te očuvanju vodnih i šumskih resursa.

„Drago nam je što smo se udružili sa Studencem u ovoj hvalevrijednoj inicijativi. Pošumljavanje opožarenih područja iznimno je važno za obnovu prirodne ravnoteže, zaštitu tla od erozije i očuvanje bioraznolikosti. Ovih 250 novih stabala borova pomoći će stvaranju nove, zelene šume na mjestu koje je nedavno stradalo u požaru, a još je vrjednije što iza ove sadnje stoje ljudi koji svojim angažmanom pokazuju koliko zajedništvo i briga za okoliš mogu doprinijeti očuvanju prirode. Zahvaljujem Studencu i svim volonterima koji su danas pokazali da zajedno možemo vratiti život šumi“, istaknuo je **Ivan Vidosavljević**, upravitelj šumarije Split.

„Ponosni smo što smo i ove godine mogli podržati organizacije koje svakodnevno ulažu trud u očuvanje okoliša i educiranje zajednice o važnosti prirodnih resursa. Naš program „Korak bliže prirodi“ nastavlja spajati ljude, okoliš i društvenu odgovornost, a današnja akcija pokazuje koliko zajedništvo može stvoriti vidljive i dugoročne promjene“, izjavila je **Tatjana Spajić**, direktorica korporativnih komunikacija Studenca.

Studenac već niz godina provodi održive aktivnosti diljem Hrvatske – od ekoloških radionica i edukacija, do čišćenja okoliša i donacija lokalnim zajednicama. Ovogodišnjom akcijom pošumljavanja još je jednom potvrđena predanost kompanije cilju da ostavi prirodu čišćom, zelenijom i boljom za generacije koje dolaze.

U sklopu projekta „Podzemne vode, čuvari života“, otvorenog pod okriljem programa „Korak bliže prirodi“,u prvoj fazi početkom godine Studenac je organizirao interaktivne radionice za više od 600 učenika iz 20 osnovnih škola iz Karlovačke županije, Osijeka i Ploča, a sve u suradnji s već spomenutim partnerskim udrugama. Učenici su tada kroz praktične aktivnosti poput recikliranja plastičnih čepova pomoću bicikla i stroja koji topi plastiku te raznih drugih aktivnosti učili o važnosti i načinima očuvanja podzemnih voda. Uz to, održan je i natječaj u kojem je sudjelovalo više od 2100 učenika iz čak 386 škola koji su rješavali poučni kviz. Pobjedu je odnijela OŠ Ivana Filipovića iz Osijeka, čiji će se učenici na proljeće uputiti na edukativni nagradni izlet u Aquatiku - slatkovodni akvarij u Karlovcu.

**O Studencu**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 | [tatjana.spajic@studenac.hr](mailto:tatjana.spajic@studenac.hr)